קידה וברכה לשלום..
שמי נעמה. תלמידה ומורה בדרך הזן.
נהנית להתבונן, להקשיב ולשאול.
הסקרנות הובילה אותי עם השנים אל לימודי הטבע ואל הפילוסופיה של המדעים, אך את ביתי ואת לבי מצאתי בעולם הרוח הבודהיסטי, בספרות ובשירה. הקדשתי את עבודת הדוקטורט למסע רוחני-פואטי ופילוסופי בעקבות ה'איש שמחפש פר', משל זן בן עשר תמונות קליגרפיה והוא בן למעלה מתשע מאות שנה. מסע החיפוש בעקבות הפר לימד אותי שדבר לא אבד באמת, ושהכול כבר כאן מלכתחילה.אוהבת לחפש, למצוא וגם לאבד.
למעלה מארבעים שנה שאני נושמת, ורק יותר מעשור שאני ערה לכך. שעה שגיליתי את חכמת הנשימה, עולם חדש של הקשבה והתבוננות נפתח בפני. אני מודה מעומק הלב על הזכות שנפלה בחלקי ללמוד וללמד מדיטציה, פילוסופיה ופסיכולוגיה בודהיסטית, מודה גם על הזכות ללוות אנשים ונשים במסעות החיפוש ובאתגרי הדרך.
שמחה להיפגש איתך כאן ועכשיו, באתר.
ניתן למצוא באתר הגיגים ומחשבות מעולם הרוח הבודהיסטי, ובהשראתו. ועוד באתר – פרטים ומידע על קורסים, סדנאות, מפגשים, הרצאות, טיולים, תכניות רדיו ופעילויות נוספות בהנחייתי, וכאלה שנערכות בצוותא עם חברים ושותפים לדרך.
אני מזמינה אותך בחום להתארח באתר ולהותיר בו עקבות, ו…להצטרף אל מעגלי האימון, הלמידה והדרך.